CELEX: 62020TN0675
Language: el
Date: 2020-11-12 00:00:00
Title: Υπόθεση T-675/20: Προσφυγή της 12ης Νοεμβρίου 2020 — Leonardo κατά Frontex

18.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/62
            
         
      Προσφυγή της 12ης Νοεμβρίου 2020 — Leonardo κατά Frontex
      (Υπόθεση T-675/20)
      (2021/C 19/67)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Leonardo SpA (Ρώμη, Ιταλία) (εκπρόσωποι: M. Esposito, F. Caccioppoli και G. Calamo, δικηγόροι)
      
         Καθού: Ευρωπαϊκός Οργανισμός Συνοριοφυλακής και Ακτοφυλακής
      
         Αιτήματα
      
      Η προσφεύγουσα ζητεί από το Γενικό Δικαστήριο, αφού εξετάσει τα έγγραφα τα οποία αφορά η αίτηση προσβάσεως και διατάξει συναφώς να προσκομισθούν ή να κατατεθούν, να ακυρώσει την προσβαλλόμενη απόφαση και, συνακόλουθα, να διατάξει τον Frontex να προσκομίσει ενώπιόν του, χωρίς άλλη καθυστέρηση, τα έγγραφα τα οποία αφορά η αίτηση προσβάσεως καθώς επίσης να καταδικάσει τον Frontex στα δικαστικά έξοδα.
      
         Λόγοι ακυρώσεως και κύρια επιχειρήματα
      
      Η προσφυγή στρέφεται κατά της απορρίψεως της αιτήσεως προσβάσεως σε έγγραφα σχετικά με τη διαδικασία διαγωνισμού FRONTEX/OP/888/2019/JL/CG η οποία αποτελεί αντικείμενο εκκρεμούς διαδικασίας ενώπιον του Γενικού Δικαστηρίου της Ευρωπαϊκής Ένωσης στην υπόθεση Leonardo κατά Frontex, T-849/19 (μεταξύ των οποίων, η απόφαση ανάθεσης, τα πρακτικά της διαδικασίας διαγωνισμού, τα έγγραφα που είχε υποβάλλει η ανταγωνίστρια στην οποία ανατέθηκε η σύμβαση και το σύνολο των λοιπών εγγράφων που περιέχονταν στον φάκελο του διαγωνισμού).
      Προς στήριξη της προσφυγής της, η προσφεύγουσα προβάλλει παράβαση του άρθρου 4, παράγραφος 1, στοιχείο β', παράγραφος 2, πρώτη περίπτωση και παράγραφος 3 του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43), της οδηγίας 2014/23/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την ανάθεση συμβάσεων παραχώρησης (ΕΕ 2014, L 94, σ. 1) και της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ (ΕΕ 2014, L 94, σ. 65), και, ιδίως, των άρθρων τους, αντιστοίχως, 28 και 21, του άρθρου 161 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, σ. 1), της αποφάσεως του διοικητικού συμβουλίου του Frontex αριθ. 19, της 23ης Ιουλίου 2019 και του άρθρου 89 του κατ’ εξουσιοδότηση κανονισμού (ΕΕ) 2019/715 της Επιτροπής, της 18ης Δεκεμβρίου 2018, για τη θέσπιση του δημοσιονομικού κανονισμού-πλαισίου για τους οργανισμούς που δημιουργούνται δυνάμει της ΣΛΕΕ και της Συνθήκης Ευρατόμ και αναφέρονται στο άρθρο 70 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ΕΕ 2019, L 122, σ. 1).
      Επικουρικώς, η προσφεύγουσα προσάπτει στον FRONTEX ότι δεν της παρέσχε ούτε μερική πρόσβαση στα έγγραφα.